TUKIRYHMÄN KOKOUS

Aika		torstaina 30.8.2007 klo 13.00–15.00

Paikka		Kauppa- ja teollisuusministeriö, Aleksanterinkatu 4, neuvotteluhuone B308

Osallistujat	Eduskunta; Tuula Kulovesi
	EK; Jukka Ahtela ja Anna Lundén
	KTM; Antti Riivari ja Rauno Vanhanen
	MTK; Risto Airikkala
	OM; Pekka Nurmi ja Jyrki Jauhiainen
	STM; Leo Suomaa
	SY; Harri Hietala
VATT; Timo Rauhanen
	VM; Elina Rainio
	YM; Elise Sahivirta	

    		SÄVY; Antti Neimala (pj.), Liisa Lundelin-Nuortio, Jonna Sjögrén (siht.)

1	Kokouksen avaaminen
Puheenjohtaja avasi kokouksen.
2	Yritysten hallinnollisten kustannusten vähentäminen – SÄVY-hankkeen loppukaudella tehtävä mahdollinen selvitys
Anna Lundén Elinkeinoelämän Keskusliitosta alusti EK:n teettämästä tutkimuksesta etukäteen toimitettujen materiaalien pohjalta. Tutkimus koski säädöspolitiikkaa yritysten näkökulmasta. Selvityksen loppuraportti julkistetaan syyskuun lopussa.
Tehdyn tutkimuksen mukaan yritysten kokonaisnäkemys lainsäädäntöjärjestelmästä on positiivinen. Hankalimpina säädösalueina nousivat esille työnantajana toimiminen, verolait, ympäristö- ja kilpailulainsäädäntö. Tutkimuksen johtopäätöksinä priorisoitiin pk-yritysten toivetta yksinkertaisemmasta toimintaympäristöstä, suuremman vuorovaikutuksen tarvetta elinkeinoelämän ja hallinnon välille sekä sääntelyn vaihtoehtoja kohtaan osoitettua kiinnostusta.

Tutkimuksen 2. osio sisältää kolmen erikokoisen erityksen arviot omista tiedonantovelvoitteistaan. Tutkimuksessa selvisi myös tiedonantoihin vuosittain kuluneen ajan määrä, joka tutkimuksen kohdalla olleiden yritysten kohdalla jakautui seuraavasti: pienimmän yrityksen (Lounaspörssi) kohdalla noin viikko, keskisuuren yrityksen (Sacotec) kohdalla 2,5 kuukautta ja suurimman yrityksen (SKS Group) kohdalla 3 kuukautta.

SÄVY-hanke on tilaamassa VATT:lta esiselvitystä lainsäädännön yrityksille aiheuttamasta hallinnollisesta taakasta. Selvityksen tavoitteena on mahdollisten jatkotoimien pohjaksi kartoittaa ne lainsäädäntöalueet, joiden sisältämistä tiedonantovelvoitteista Suomessa aiheutuu raskain hallinnollinen taakka yrityksille. Tukiryhmäläisiltä pyydettiin kommentteja etukäteen toimitettuun tutkimussuunnitelmaluonnokseen. Selvitykseen sisältyy keskeisten viranomaistahojen (ministeriöt ja mm. vero- ja ympäristöhallinto) ja sidosryhmien haastattelut. Muiden EU-maiden tutkimuksia tullaan myös hyödyntämään. Selvitystä ohjaamaan kootaan ohjausryhmä ja sen alustavista tuloksista pyydetään kommentteja koko tukiryhmältä.
3	Hallituksen lainsäädäntösuunnitelman valmisteleminen
Ylijohtaja Pekka Nurmi oikeusministeriöstä kertoi hallituksen lainsäädäntösuunnitelman valmistelun etenemisestä. Paremman sääntelyn toimintaohjelmasta todettiin hallitusohjelmassa, että ohjelmaa jatketaan ja tähän liittyen mm. valmistellaan hallituksen lainsäädäntösuunnitelma. Toimenpiteinä on jo toteutettu mm. oikeusministeri Tuija Braxin johtaman ministeriryhmän perustaminen. Lainsäädäntösuunnitelmaa varten on jo pyydetty ministeriöiltä tärkeimpiä hankkeitta hallituskaudelta. Lainsäädäntösuunnitelma vahvistetaan marraskuussa.
Uudet vaikutusarviointiohjeet ovat OM:ssä työn alla. Ohjetta muokataan vielä saatujen lausuntojen perusteella.
4	Työn, yrittämisen ja työelämän politiikkaohjelman yhtymäkohdat SÄVY-hankkeen loppukauteen ja jatkoon 
Ohjelmajohtaja Rauno Vanhanen kertoi uuden politiikkaohjelman olevan laaja ja kunnianhimoinen. Perimmäinen tavoite on löytää keinoja hyvinvointiyhteiskunnan pohjan säilyttämiseksi. Politiikkaohjelman tavoite koostuu kolmesta kokonaisuudesta: työpanoksen saaminen mahdollisimman täysimääräisesti käyttöön, yrittäjyyshalukkuuden ja erityisesti kasvuyrittäjyyden aikaansaaminen sekä työn tuottavuuden nostamisen keinojen löytäminen. Politiikkaohjelman starttiseminaari pidetään 4.9.
SÄVY-hanke lähti käyntiin edellisen hallituksen ja edellisen politiikkaohjelman aikana. Resurssien osalta hankkeen jatko selviää budjettiriihessä.
5	Ajankohtaiskatsaus
SÄVY-hankkeen jatko on vielä edellä mainitusta syystä sekä uuden ministeriön syntymisen myötä auki. Syksyn aikana tilanteesta informoidaan tukiryhmää.

Ns. VAPA-työryhmän väliraportti on lausuntokierroksella, joka päättyy syyskuun alkupuolella.

SÄVY-hankkeen projektijohtaja Antti Neimala siirtyy takaisin Suomen Yrittäjiin elokuun lopussa. Liisa Lundelin-Nuortio huolehtii hankkeen jatkosta loppuvuoden ajan.
6	Muut asiat
Leo Suomaa STM:stä kertoi Preventin selvityksestä, joka koskee neljää työsuojelualan EU-säädöstä: niiden täytäntöönpanoa, sitä poikkeavatko ne alkuperäisestä direktiivistä ja mikä on säädöksistä yrityksille aiheutuva hallinnollinen taakka. Suomaa pyysi tukiryhmässä olevilta sidosryhmiltä kontribuutioita kyselyyn vastaamiseksi.

KTM:n uusin Yrittäjyyskatsaus on ilmestynyt ja linkitetty SÄVYn Internet-sivuille.
7	Seuraava kokous
Seuraavasta kokouksesta ilmoitetaan myöhemmin. Tukiryhmää informoidaan ja kuullaan tarvittaessa myös sähköpostitse.
8	Kokouksen päättäminen
Puheenjohtaja päätti kokouksen.	

JAKELU	Tukiryhmän jäsenet ja varajäsenet

TIEDOKSI	kansliapäällikkö Erkki Virtanen